钦定古今图书集成/明伦汇编/氏族典/第070卷 > 朱守谦
## 钦定古今图书集成/明伦汇编/氏族典/第070卷 > 朱守谦

按《名山藏分藩记》：靖江王守谦，少名铁柱，又名炜，高
皇帝昆孙也，是为南昌王文正之子。文正安置桐城，
帝召王语之曰：“而父违我训教，我当治而无恐。”长封
而以洪武三年封王靖江，禄视郡王之制，官属视亲
王之等。九年之国，上表谢。帝览之，为之泪下沾襟，敕
其文武从臣曰：“从孙幼而远镇西南，善导之。”为之著
《昭鉴录》。王之国未久，坐淫虐废为庶人，使田凤阳苦
之。王曰：“不愿为王，得努力田丘，老死桑林足矣。”高帝
叹曰：“无福！无福！”阅七年，复居之云南，贪暴如故。召还，
安置凤阳，复不悛。帝召之京师，挞而锢之，二十五年
卒。